钦定古今图书集成/理学汇编/学行典/第181卷 > 桑虞
## 钦定古今图书集成/理学汇编/学行典/第181卷 > 桑虞

按《晋书孝友传》：“桑虞，字子深，魏郡黎阳人也。父冲，有
深识远量，惠帝时为黄门郎。河闲王颙执权，引为司
马。冲知颙必败，就职一旬，便称疾求退。虞仁孝自天，
至年十四丧父，毁瘠过礼，日以米百粒，用糁藜藿。其
师谕之曰：‘汝毁瘠如此，必至灭性，灭性不孝，宜自抑
割’。虞曰：‘藜藿杂米，足以胜哀’。虞有园在宅北数里，瓜”
果初熟，有人逾垣盗之。虞以园援多棘刺，恐偷见人
惊走而致伤损，乃使奴为之开道。及偷负瓜将出，见
道通利，知虞使除之，乃送所盗瓜，叩头请罪。虞乃懽
然，尽以瓜与之。尝行，寄宿逆旅，同宿客失脯，疑虞为
盗，虞默然无言，便解衣偿之。主人曰：“此舍数失鱼肉鸡鸭，多是狐狸偷去，君何以疑人？”乃将脯主至山冢
闲寻求，果得之。客求还衣，虞投之不顾。虞诸兄仕于
石勒之世，咸登显位，惟虞耻臣非类，阴欲避地海东，
会丁母忧，遂止。哀毁骨立，庐于墓侧五年。后石勒以
为武城令，虞以密迩黄河，去海微近，将申前志，欣然
就职。石季龙太守刘征甚器重之。征迁青州刺史，请
虞为长史，带祝阿郡。征，遇疾还邺，令虞监行州府。属
季龙死，国中大乱，朝廷以虞名父之子，必能立功海
岱，潜遣东莞人华挺授虞宁朔将军、青州刺史。虞曰：
“功名非吾志也。”乃附使者启让刺史靖居海右，不交
境外，虽历伪朝而不豫乱，世以此高之。卒于官。虞五
世同居，闺门邕穆。苻坚青州刺史苻朗甚重之，尝诣
虞家，升堂拜其母，时人以为荣。